Aandele-mening: MTN-groep | Netwerk24
MTN se aandeelprys het van ’n hoogtepunt van 26 345 sent per aandeel in 2015 skerp gedaal ná die boete van $5,2 miljard deur die Nigeriese regering oor ongeregistreerde SIM-kaarte. Dit het tot onder die steunlyn van sy hoofsaaklik opwaartse tendens, wat 13 jaar gehou het, teruggesak.
Die boete is later verminder, maar die prys het nie herstel nie. Verdere terugslae het gevolg.
In Augustus 2018 het MTN laagtepunte van voor 2008 bereik ná Amerikaanse sanksies teen Iran, wat verhinder dat MTN kontant uit dié land kan repatrieer.
Vroeër in Maart het die aandeelprys sy langdurigste daling sedert 1995 aangeteken, ná berigte van laer as verwagte winssyfers vir die tweede helfte van 2018. Die aandeelprys het met 12% opgeskiet met die uitreiking van sy jaarresultate op 7 Maart, toe die groep gesê het hy wil oor die volgende drie jaar R15 miljard se bates verkoop om skuld te delg.
Al verhandel MTN in ’n afwaartse tendens, lyk sy vooruitsigte stewig. Hy ondersoek noterings in Ghana en Nigerië. Gaan lank: Breek die aandeelprys deur die belangrike weerstandsvlak van 9 300 sent, sal dit die skerp afwaartse tendens beëindig – en moontlik ’n herstellopie binne die primêre beertendens onteketen.
Dit kan meebring dat MTN deur 10 475 sent verhandel en na óf die weerstandslyn (vet blou tendenslyn) óf die vlak van 14 000 sent terugkeer. Die drieweekse relatiewe sterkte-indeks (3W RSI) moet deur die boonste helling van sy simmetriese langtermyndriehoek breek om die uitbreking deur die weerstandsvlak op 10 475 sent te bevestig.
Bó 14 000 sent kan MTN verder herstel tot op 16 500 sent en dan die steuntendenslyn van sy vorige langtermyn-bultendens (sowat 19 295 sent) nader. Gaan kort: Sak hy terug tot onder 6 905 sent, sal MTN sy skerper daalneiging voortsit en verder waarde verloor tot op die volgende steunvlak van 4 830 sent
Meer oor: Mtn | Finweek | Aandele-Mening | Moxima Gama